L-UE qdiet rwol ewlieni fil-proċess li wassal għall-adozzjoni tal-Aġenda 2030 għall-Iżvilupp Sostenibbli u s-17-il Għan ta' Żvilupp Sostenibbli (SDGs) tagħha f'Settembru 2015. Issa hija determinata li tmexxi l-implimentazzjoni tagħha. Il-konklużjonijiet adottati mill-Kunsill illum itennu l-impenn qawwi tal-UE u tal-istati membri tagħha biex jimplimentaw bis-sħiħ l-Aġenda 2030 u jiksbu s-17-il SDG. Il-konklużjonijiet stabbilixxew it-tweġiba tal-UE għall-Aġenda 2030 u l-approċċ tagħha għal kif tiġi implimentata fil-livell tal-UE. Huma jkopru l-passi li jmiss, il-mezzi u r-riżorsi meħtieġa, kif jistgħu jiġu involuti l-partijiet ikkonċernati multilaterali, u miżuri dwar il-monitoraġġ u r-rieżami futuri. Il-konklużjonijiet jissottolinjaw l-importanza li jinkiseb żvilupp sostenibbli fit-tliet dimensjonijiet (ekonomika, soċjali u ambjentali), b'mod bilanċjat u integrat. Huwa vitali li l-iżvilupp sostenibbli jiġi integrat fl-oqsma ta' politika kollha, u li l-UE tkun ambizzjuża fil-politiki li tuża biex tindirizza l-isfidi globali. Il-Kunsill jappella lill-Kummissjoni biex sa nofs l-2018 tistabbilixxi strateġija ta' implimentazzjoni bi skedi ta' żmien, objettivi u miżuri konkreti biex tiġi implimentata l-Aġenda 2030 fil-politiki kollha tal-UE. Il-Kummissjoni għandha tidentifika wkoll sa nofs l-2018 lakuni fejn l-UE teħtieġ li tagħmel iżjed sal-2030 fl-oqsma tal-politika, il-leġislazzjoni, l-istrutturi ta' governanza għal koerenza orizzontali u l-implimentazzjoni. L-UE tappella lil stati membri oħra tan-NU u lill-partijiet ikkonċernati kollha, inkluż is-soċjetà ċivili u s-settur privat, biex jikkontribwixxu għall-implimentazzjoni tal-Aġenda 2030. Jeħtieġ li jsir aktar biex tiġi promossa l-Aġenda 2030. Fil-konklużjonijiet tiegħu l-Kunsill jenfasizza n-nuqqas ta' involviment pubbliku u jappella għal azzjoni biex ikun hemm sensibilizzazzjoni fost iċ-ċittadini tal-UE. Kuntest Il-konklużjonijiet huma bbażati fuq il-komunikazzjoni reċenti tal-Kummissjoni dwar il-'passi li jmiss għal ġejjieni Ewropew sostenibbli' ippreżentata f'Novembru 2016, li torbot l-iżvilupp sostenibbli tal-Aġenda 2030 mal-qafas ta' politika tal-UE u l-prijoritajiet tal-Kummissjoni. Din tipprovdi ħarsa lejn il-pożizzjoni tal-UE dwar l-indirizzar tal-għanijiet ta' żvilupp sostenibbli u tidentifika t-tħassib u l-lakuni ta' sostenibbiltà l-aktar rilevanti. Aġenda 2030 għall-Iżvilupp Sostenibbli L-Aġenda 2030 għall-Iżvilupp Sostenibbli 'Nittrasformaw id-Dinja tagħna' ġiet adottata fis-Summit tan-NU dwar l-Iżvilupp Sostenibbli (New York, 25-27 ta' Settembru 2015). Din tinkludi sett ta' għanijiet ta' żvilupp sostenibbli globali li ħadu post l-għanijiet ta' żvilupp tal-millennju mill-1 ta' Jannar 2016. L-Aġenda 2030 twieġeb għall-isfidi globali billi tindirizza b'mod komprensiv il-qerda tal-faqar u d-dimensjonijiet ekonomiċi, soċjali u ambjentali tal-iżvilupp sostenibbli. Is-17-il għan ta' żvilupp sostenibbli l-ġodda u l-169 mira assoċjati jkopru oqsma ewlenin bħall-faqar, id-drittijiet tal-bniedem, is-sigurtà tal-ikel, is-saħħa, il-produzzjoni u konsum sostenibbli, it-tkabbir, l-impjiegi, l-infrastruttura, il-ġestjoni sostenibbli tar-riżorsi naturali, l-oċeani, it-tibdil fil-klima u l-ugwaljanza bejn is-sessi. Ġejjieni Ewropew sostenibbli: It-tweġiba tal-UE għall-Aġenda 2030 għall-Iżvilupp Sostenibbli Din ir-riżorsa bħalissa hi disponibbli biss bil-lingwa jew il-lingwi li ġejjin: Komunikazzjoni riċenti tal-Kummissjoni dwar il-passi li jmiss għal futur sostenibbli Ewropew Nittrasformaw id-dinja tagħna: l-Aġenda 2030 għall-Iżvilupp Sostenibbli (NU) Ara l-paġna tal-laqgħa